**צמחים ובעלי חיים בקיץ**

**⏴ במבט חדש לכיתה א**

**היקף יחידת הלימוד:** 2 שיעורים

**עמודים:** 110 - 111

**שימו לב!** את הנושא צמחים ובעלי חיים בעונה (לדוגמה, **קיץ**) יש ללמד בכל עונה.

מבנה השיעור בכל עונה יהיה דומה לזה המוצע.

# מטרות

* התלמידים יתארו תופעות הקשורות לצמחים ובעלי חיים בקיץ.
* התלמידים יציינו שמות של פירות קיץ.
* התלמידים יציינו שבתחילת הקיץ חוגגים את חג השבועות הנקרא גם חג הביכורים.
* התלמידים יציינו שגם פירות הקיץ הראשונים נקראים ביכורים.

**היערכות לשיעור**

* מדריכים: ציפורים, חרקים, בעלי חיים, צמחים
* מומלץ לקרוא את **ההבהרות המתודיות** המתייחסות לנושאי הלימוד במדריך למורה, עמודים 74 - 77.

**מהלך השיעור (ראו בעמודים הבאים).**

# מהלך השיעור:

| **מרכיבי מעגל הלמידה** | **פעילויות** |
| --- | --- |
| פתיחה | זהו שיעור פתיחה לסדרת שיעורים שעוסקים בצמחים ובעלי חיים בקיץ.  **שימו לב:** לאחר פתיחה כללית ומבט פנורמי על בעלי חיים וצמחים בעונה, נתמקד בשיעור זה בצמחים ובשיעור העוקב נעסוק בבעלי החיים.  פותחים בדיון לברור ידע מוקדם.   * כיצד מזג אוויר בקיץ משפיע על צמחים ובעלי החיים בסביבה? * אילו צמחים נפגוש בשדה? * אילו בעלי חיים אתם מצפים לפגוש בשדה? * מה לדעתכם תהיה הפעילות שלהם?   אפשר גם לפתוח בקריאת קטע המידע הקצר שבעמוד 110 ובו שאלה מרכזית המובילה את הדיון:   * מה קורה לבעלי החיים ולצמחים בקיץ? * כיצד הם שורדים את תנאי מזג האוויר הקשים? |
| התנסות | יוצאים לסיור קצר בסביבה (חצר בית הספר או שדה הבר) ומתרשמים ממראה הסביבה בקיץ.  מבצעים את המשימה **סיור בסביבה הקרובה** שבעמוד 110.  בעקבות השינוי במזג האוויר, הפסקת הגשמים הגורמת להתייבשות האדמה, והעלייה בטמפרטורה, חלים שינויים משמעותיים בצמחים ובבעלי חיים. בסיור הקיץ הפותח נושא זה אפשר להתרשם מהצמחים החד שנתיים שהתייבשו וסיימו את חייהם, מהפירות שהבשילו ומבעלי החיים שנחים במקומות קרירים וחוזרים לפעילות בשעות הקרירות יותר של היממה. |
| המשגה | מסכמים את הסיור (מצב הצמחים, מספר בעלי החיים הפעילים, הצבעים הבולטים בשדה). כדאי לערוך השוואה ליתר העונות- מה השתנה בעונה זו?  קוראים את קטע המידע על צמחים בשדה שבעמוד 111.  (הרבה צמחים יבשים, קוצים מסוגים שונים ומעט צמחים ירוקים)  מציינים שבקיץ אנו אוכלים פירות המבשילים על העצים בעונת הקיץ.  שואלים: אילו פירות אתם אוהבים? מדוע? טעם? ריח?  אפזר לעשות סקר בכתה ולהגיע למסקנות על הפירות האהובים ביותר.  קוראים על פירות הקיץ וחג הביכורים בתבנית **היודעים אתם ש,** עמוד 111. |
| יישום | מבצעים את המשימה **נכון או לא נכון,** עמוד111.   * נכנסים לאתר [**במבט מקוון**](https://mabatmekuvan.ramot.org/ramot-heb) (מנויים) למשימה **סלט פירות בקיץ.** המשימה עוסקת   בזיהוי, אפיון, מיון והשוואה בין פירות הקיץ. אפשר להכין סלט פרות קיץ עם הילדים ולתכנן יחד אילו פירות יבחרו, באילו כלים ישמשו, אילו פעולות יבצעו (חיתוך למשל)- זוהי הזדמנות לשלב מושגים מעולם הטכנולוגיה כמו מוצר, שיטות עיבוד, חומרים, כלים ועוד. |
| סיכום ורפלקציה | אילו פירות מבשילים בקיץ?  איזה פרי אתם הכי אוהבים? מדוע? מה מאפיין אותו?  אילו תופעות הקשורות בצמחים ובעלי חיים פגשנו בשדה?  מה אהבתי בשיעור? |